<classify> KATA nne za Bahi, Mpamatwa, Mundemu na Ibugule wilayani Bahi, mkoa wa Dodoma zinatekeleza mradi wa kuijengea uwezo jamii na asasi katika kufuatilia rasilimali za umma PETS kweye miradi ya maji katika maeneo hayo.Akizungumza wakati wa kutambulisha mradi huo kwenye halmashauri ya Bahi, Mratibu wa Mtandao wa Asasi za Kiraia mkoani Dodoma Ngonedo, Edward Mbogo, alisema unalenga kuwezesha jamii kusimamia rasilimali za umma katika sekta ya maji.Amesema pia unalenga kushirikisha jamii katika upatikanaji wa huduma bora za maji kwa wananchi katika maeneo ya mradi. Mbogo alisema mradi huo katika kata hizo nne utahusisha vijiji vya Nagulo Bahi, Mkakatika Mpamatwa, Nguji Mundemuna Magaga Ibugule.Alisema mradi huo pamoja na kushirikisha jamii katika utekelezaji wake, pia utashirikisha viongozi wa serikali kuanzia ngazi ya vijiji hadi wilaya na utatekelezwa kwa muda wa miezi sita kuanzia Julai, mwaka huu ambapo gharama yake ni Sh milioni 50.Matokeo tarajiwa ya mradi huo ni jamii kujengewa uwezo wa kushiriki, kusimamia na kufuatilia rasilimali za umma katika sekta ya maji kwenye maeneo ya mradi na kuhakikisha afya za watumiaji maji zinaimarika, alisema.Alisema shughuli zitakazofanywa kupitia mradi huo ni kuandaa mipango ya utekelezaji na kutambulisha mradi ngazi ya halmashauri, kutoa mafunzo ya PETS kwa walengwa wa mradi, kuendesha utaratibu wa ukusanyaji wa taarifa, uchambuzi na uandaaji ripoti na kuendesha mikutano ya hadhara katika kata za mradi ili kujadili matokeo ya PETS, alisema.Diwani wa Mundemu, Golden Senyegalo, alisema kuna changamoto nyingi katika miradi ya maji akitolea mfano mradi wa maji unatekelezwa katika kijiji cha Nguji lakini hakuna wataalamu na wasimamizi wa kutosha.Alisema mradi wa PETS umekuja wakati muafaka kwani jamii itanufaika na mafunzo na kuwa sehemu ya usimamizi wa miradi ya maji. Diwani wa Bahi, Augustine Ndonu alisema jamii ikielimishwa itakuwa rahisi kuwabaini wahujumu wa miradi ya maji.Katibu Tawala Wilaya ya Bahi, Jeremia Mafogo, alisema mafunzo hayo yatawapa upeo mkubwa wananchi wa jinsi ya kusimamia miradi ya maji itakayotekelezwa kwenye maeneo yao.  <topic>: kitaifa 